東峰亭
作者：李彌遜
朝代：宋

paragraphs: 芒鞋着層丘，甘若臥華屋。
了然非夢覺，似是前境熟。
行行上青冥，下視八荒促。
回溪綰文練，叠障環群玉。
廚煙起城隅，遠借晴林綠。
恍疑坐虚堂，淡墨寫縑幅。
緬懷季與劉，靜躁等臧穀。
身名千載後，巖影空遺躅。
霜林木葉下，悲籟喧寒谷。
我如凌風翰，不受世網束。
蒲團白氈帳，清夜倘可卜。
更隨孤月來，一洗昏衢目。